במוצאי פורים, במשך שלוש שעות דנו שר המשפטים, שר האוצר, ויו"ר ועדת החוקה רוטמן עם נציג פורום קהלת ד"ר אביעד בקשי בנושא "התייעצות רפורמה". הפגישה בין אדריכלי המהפכה המשפטית לא נכללה בתשובת חוק חופש המידע שמשרד המשפטים מסר ל"שקוף". דבר קיום הפגישה התגלה בהצלבת מידע עם יומני סמוטריץ שלקח חלק בפגישה
דרמת ניסיון ההפיכה המשפטית שמקדמת ממשלת נתניהו מגיעה היום (שני) לשיאה בכנסת, כשהקואליציה מתכוננת להשלים את החוק לביטול עילת הסבירות העולה לקריאה שנייה ושלישית במליאה. בחודש וחצי האחרונים חשפנו פרטים על חלקו של פורום קהלת בחקיקה שהובילה בהמשך למשבר העמוק בישראל, ועד כמה משמעותית השפעת אותו מכון מחקר ימני-ליברטיאני, על תהליכי קבלת ההחלטות של גורמי המפתח העומדים מאחורי המהלך. אלא שפגישה נוספת, ה-12 במספר, התגלתה רק כעת. על פי יומני שר האוצר בצלאל סמוטריץ, שהתפרסמו בסוף חודש יוני, ב-8 במרץ בין השעות 18:15-21:15, במשך שלוש שעות רצופות, התקיימה "פגישת מרתון" במשרד האוצר בה השתתפו "יריב + שמחה + אביעד בקשי", כשהכוונה ככל הנראה לשר המשפטים יריב לוין, יו"ר ועדת החוק חוק ומשפט שמחה רוטמן, וד"ר אביעד בקשי, ראש המחלקה המשפטית בקהלת. נושא הפגישה הוגדר "התייעצות רפורמה".אורכה של הפגישה הוא בהחלט חריג. פגישות שרים עם גורמים שונים נעות בדרך כלל סביב חצי-שעה עד שעה. פגישות עבודה עם צוותים מקצועיים נמשכות לעיתים יותר, כששלוש שעות פגישה מהוות פרק זמן ארוך במיוחד גם עבורן. הפגישה המדוברת היא ככל הנראה פגישת עבודה חשובה בה נכחו שניים מהשרים הבכירים בישראל, שכל אחד מהם הקדיש לה שלוש שעות מזמנו.  שמונה במרץ היה יום חג "שושן פורים", והפגישה התקיימה עשר דקות לאחר צאת החג. לא ברור מי מצוות לשכתו של השר סמוטריץ הגיע באותו יום לעבודה שביומנו של מנכ"ל משרד האוצר, שלומי הייזלר, מוזכר כיום חופש שצוין במילה אחת ביומן – "פורים".  נוכחות ד"ר בקשי בפורום הכולל שני שרים בכירים ביותר בממשלה, ויו"ר ועדת החוקה, חוק ומשפט, שהייתה מתכנסת באותם הימים במהירות וברציפות לצורך קידום חקיקת המהפכה המשפטית, מעידה על מרכזיות הפורום בתהליכי קבלת ההחלטות בנושא. נדמה שבאותה תקופה בה חושל ניסיון החקיקה, השר לוין פשוט "לא זז" בלי עצות הפורום הנוגעות לחקיקה, ויחסיו עם הפורום הם היחסים הקרובים ביותר שפוליטיקאי יכול לנהל מול מכון מחקר מסוגו.  אין מדובר כנראה בפגישה היחידה בה נכח שר האוצר בצלאל סמוטריץ ושנערכה במשרד האוצר. כפי שחשפנו כבר ביוני, ב-24 בינואר בשעה 22:00 בלילה התקיימה פגישה בה נכחו שר המשפטים לוין, ד"ר אביעד בקשי, וכנראה גם סמוטריץ לאור שהפגישה נערכה במשרד האוצר, ומשתתפים נוספים שאת זהותם אנו אמורים לקבל בקרוב.  ב-12 ביוני חשפנו את חמשת הפגישות הראשונות של לוין ונציגי פורום קהלת, בראשם ד"ר בקשי. הפגישה הראשונה ביניהם ב-2 בינואר הייתה אחת הפגישות הראשונות שקיים שר המשפטים מיד עם כניסתו לתפקיד, וכעבור יומיים נערכה הפגישה השנייה, שעות בודדות לפני מסיבת העיתונאים בה הציג השר לוין את תוכניתו לציבור.  ב-3 ביולי חשפנו פרטים הנוגעים לשש פגישות נוספות שנערכו בין השר לוין לנציגי הפורום, שנפגשו 11 פעמים בפרק הזמן הקצר שבין 2 בינואר ועד 6 במרץ. הפגישות כולן עסקו בחוקי המהפכה המשפטית, ובדרכים להתמודד עם הביקורת על החקיקות השונות. לשכותיהם של השר לוין ושל רוטמן – יו"ר ועדת החוקה, חוק ומשפט, סרבו לחשוף אם הם נפגשו עם פורום קהלת בתחילת יוני כדי להתייעץ עמם לגבי "ריכוך" החוק לביטול עילת הסבירות. הנתונים התקבלו בשתי בקשות חופש מידע שונות שפורסמו לראשונה ב"שקוף". העיתוי ודחיפות הפגישות בין שר משפטים וגורם כגון פורום קהלת, מעיד על עומק המעורבות של הפורום בתהליך קבלת ההחלטות של השר, ובמקרה זה על מידת השפעתו על תהליך קידום מקבץ החוקים שנועדו לקדם בישראל מהפכה משפטית ושהכניסו את החברה הישראלית לכאוס הולך ומתגבר העתיד להגיע היום לשיאו. 